Takáč, Richard, poslanec NR SR (2020-11-26):
Ďakujem veľmi pekne. Pán predsedajúci, pán minister, kolegyne, kolegovia, začnem tak, že budem reagovať aj na tie faktické poznámky, ktoré tu boli v poslednom vystúpení povedané. Pán kolega z koalície tu povedal, že všetky tie sociálne opatrenia, ako napríklad 13. dôchodky, obedy zadarmo a množstvo ďalších vecí, že sú nezmysly. A vy ste mu tu v koalícii ešte zatlieskali. To je neskutočné. To ja ne... ja mám pocit, jak keby som žil na úplne inej planéte. Tu pán kolega povie, že tu vykrikujete, a pán kolega Pročko príde a vykrikuje tu, ešte len prišiel do tejto miestnosti. To je neskutočné. Vážené kolegyne, kolegovia, tiež budem vo svojom vystúpení reagovať na rušenie obedov zadarmo. A poviem, že je to úplný, úplný nezmysel, pre mňa nepochopiteľný. A myslím si, že sa zhodneme všetci, ktorí sme na tejto strane, a ja si myslím, že možno aj koaliční poslanci by sa mali ísť poprechádzať medzi bežných ľudí, medzi normálnych ľudí a zistili by, zistili by tie reakcie na tento, toto, tento nezmysel, ktorý idú spraviť, a že idú zrušiť obedy zadarmo, teplé jedlo pre tie deti. Deťom sa ide zobrať to jediné teplé jedlo, ktoré, ktoré majú možnosť teraz mať, ktoré mohli dostať v škole zadarmo. Paradoxné ale na tom je to, že mnohí, čo tu sedíte, ste v predošlom volebnom období za toto sociálne opatrenie hlasovali. Treba to otvorene povedať. A prihováram sa hlavne poslancom za politickú stranu SME RODINA, pánovi ministrovi. Kolegyne, kolegovia, vy ste v predchádzajúcom volebnom období za toto hlasovali. Vy ste povedali pred voľbami svojim voličom, že nebudete rušiť žiadne sociálne opatrenia. Vy ich rušíte, ako na bežiacom páse, proste do konca roku budú podľa mňa zrušené všetky sociálne opatrenia. A takisto aj premiér Matovič pred voľbami povedal, že nebude rušiť žiadne sociálne opatrenia. A čo tu máme teraz? Máme tu teraz to, že všetky sociálne opatrenia, ktoré sú, ako aj tieto obedy zadarmo, sa rušia ako na bežiacom páse. Pred voľbami ste mali úplne veľké silné reči o tom, akí ste sociálni a akí budete po voľbách, že budete úplne radikálne sociálni, že budete všetky tieto sociálne opatrenia dodržiavať. Nás ste obvo... obviňovali z nejakého volebného podvodu, pritom ten volebný podvod ste urobili práve vy a potvrdili ste, že všetky sociálne opatrenia, ktoré boli schválené v predešlých, predošlých rokoch, rušiť nebudete. Prešlo pár mesiacov a situácia je úplne iná. Čo sa zmenilo? Zmenilo sa asi vaše sociálne zmýšľanie? Vtedy vás neťažila ruka, keď ste stláčali tlačítko na tom hlasovacom zariadení za tieto sociálne opatrenia spolu s koalíciou, za tie všetky zákony. Zmenilo sa... Neviem, čo sa zmenilo. Zmenilo sa asi to, alebo resp. treba otvorene povedať, že ste oklamali tých svojich voličov. Ja, vidíte aj na tom mojom prejave, že som úplne rozhorčený z toho, ako pre mňa je to nepochopiteľné. Ja som počúval aj tie vaše vystúpenia a tú obhajobu toho rušenia týchto obedov zadarmo a ja, ja tomu nerozumiem. Ako to dokážete obhajovať? Pán minister, myslím si, že ste veľmi rýchlo otočili o 180 stupňov, a mrzí ma, že idete brať tieto sociálne balíčky týmto ľuďom, ktoré sa v minulosti schválili, tobôž treba povedať, že v tejto neľahkej situácii. Myslím si, že je to z vašej strany veľmi také, by som povedal, až, až úbohé, že siahate tým detičkám na tie obedy v tých školách. Pritom treba otvorene povedať a už to tu bolo viackrát povedané, táto vláda zrušila bankový odvod a treba povedať, že spoločne keď to napočítame, celkový ten objem, ktorý ste zrušili bankám, teda nebudú musieť platiť, je až 1,2 mld. eur. 1,2 mld. eur. A ideme to porovnávať možnože s nejakými, s výškou obedov zadarmo, čo sa pohybovalo niekde na úrovni, niekde možnože 80 alebo 100-110 mil. eur ročne. Pani poslankyne, páni poslanci, pri zavádzaní tohto opatrenia zo začiatku vznikli aj komplikácie. Treba to povedať otvorene a povedali to tu aj starostovia a primátori a... lebo tí najviac na to poukazovali, že uvedenie tohto sociálneho opatrenia do života bolo náročné. Ale treba otvorene povedať, že sa zvládlo. Veľmi dobre sa zvládlo. Práve preto teraz ZMOS a Únia miest hovorí o tom, aby sa nerušilo toto opatrenie, aby sa nerušili tieto obedy zadarmo. Treba povedať, že pochvaľujú si to nielen starostovia, ale aj primátori, ktorí vynaložili fakt veľké úsilie a hlavne veľa finančných prostriedkov na to, aby to klapalo na 100 %. Obce a mestá aj s finančnou pomocou ministerstva sociálnych vecí a rodiny zrekonštruovali školské kuchyne, nakúpili nové zariadenia do týchto kuchýň a treba povedať, že prijali aj množstvo nových zamestnancov. Po roku fungovania je až neuveriteľné, ako tieto obedy zadarmo padli na úrodnú pôdu. Zvýšilo sa percento detí, ktoré začali vo väčšom počte využívať tieto obedy. Bolo to tu povedané, je to zhruba 25 %. Netreba zabúdať na to, že pri spoločných obedoch sa deti združovali, nerobili sa rozdiely na tých, ktorí si teplú stravu mohli dovoliť predtým a ktorí nie, takže to malo výrazný aj sociálny a psychologický ef... aspekt. Malo to vplyv aj na zdravie detí, ako to tu už bolo viackrát povedané, ktoré aspoň raz za deň mohli dostať toto teplé jedlo. A vy mnohí, ktorí ste za to spoločne s nami hlasovali, sedíte teraz v koalícii a tieto obedy idete rušiť. Nechápem, nerozumiem tomu a skúsim ešte pár faktov z praxe. Povedzme si napríklad, obedy zadarmo stáli štát, ako som povedal, ročne zhruba 80 až 120 mil. ročne. Treba povedať, že napríklad v Banskej Bystrici pribudlo až 678 stravníkov navyše po zavedení tohto opatrenia. Mesto investovalo 140-tisíc eur do rekonštrukcie, do nového zariadenia, takisto aj napríklad v Petržalke to bolo 460 detí, ktoré navyše začali chodiť na túto, na tieto teplé obedy. Ďalšie množstvá obcí a miest, ktoré investovali nemalé finančné prostriedky, sú to rádovo desiatky až 100-tisíc eur na to, aby zrekonštruovali jedálne, dovybavili ich, zamestnali nových ľudí, a treba otvorene povedať, že tak ako to už aj bolo povedané, že tie jednotlivé obce a mestá mali zo zákona povinnosť 100 % prestravovať všetky tie deti. A týmto spôsobom došlo k tomu, že sa približovali k tomu 100 %. Kolegyne, kolegovia, dovoľte mi ešte v krátkosti. Fakt som povedal úplne otvorene, treba sa ísť prejsť a poprechádzať sa medzi bežných ľudí, medzi bežných ľudí, ktorí vám povedia, či sú to rodičia, či sú to primátori, starostovia. Ja vám môžem odcitovať nejaké vyjadrenia jednotlivých rodičov. „Som proti tomu,“ citujem, „aby sa rušili obedy zadarmo. Koľko úsilia všetko stálo a teraz, keď to funguje, sa to ide rušiť. Je to úplný nezmysel rušiť obedy zadarmo. Zamyslel sa vôbec niekto nad deťmi zo sociálne slabších rodín? Za ten obed je možné, za ten obed je možné jediné teplé jedlo, ktoré to dieťa dostane.“ A množstvo ďalších vyjadrení, ktoré je, ktoré si viete prejsť, keď sa prejdete medzi bežných ľudí. Kolegyne, kolegovia, treba otvorene povedať, že ste si navýšili štátny rozpočet, máte deficit 9 mld. Chcem vás poprosiť všetkých, nehlasujte za toto nezmyselné opatrenie. Ďakujem veľmi pekne.